Nices historie er præget af især to forhold. Dels har Nice altid været en grænseby og har derfor gennem historien været underlagt forskellige stater. I det seneste århundrede har byen oplevet en omfattede udvikling især baseret på turisme. 
De første tegn på beboelse i området er omkring 400.000 år gamle. Omkring 1000 f.Kr. begyndte liguriske indvandringer fra øst efterfulgt af keltiske fra nord. Omkring 550 f.Kr. kom græske bosættelser, som ca. 400 år senere med trusler fra sørøverbander bad romerne om hjælp. Romerne overtog snart magten og kaldte deres by Cemenelum (den nuværende bydel Cimiez). Den var et handelscentrum i nogle århundreder, men mistede betydningen med Romerrigets forfald.
I den tidlige middelalder var byen udsat for utallige røveriske overfald. I det 12. århundrede udviklede der sig en egen identitet for byen, der i første omgang kom til at høre under Savoyen. Urolighederne hørte dog ikke op, og blandt andet angreb en tyrkisk flåde byen, der dog holdt stand trods store ødelæggelser. Også franske og italienske tropper prøvede at erobre byen, men først fra 1860 blev byen en del af det Frankrig, vi kender i dag.
I slutningen af det 19. århundrede begyndte den turisme, der siden har været en vigtig brik i byens økonomi og udvikling. Krigene i det 20. århundrede har medvirket til byens udvikling, der blandt andet var præget af de ambitiøse borgmestre Jean Médecin og hans søn Jacques. ("Læs mere..")
